钦定古今图书集成/明伦汇编/家范典/第084卷 > 《哀节妇赋》〈并序〉李华
## 钦定古今图书集成/明伦汇编/家范典/第084卷 > 《哀节妇赋》〈并序〉李华

武康尉薄自牧尝谓余曰：“仆有贤女，适江阴尉邹待征。待征亦良士，仆志之矣。邹子孤立，时无古人，谁复知之？” 余尝记其言。及江左之乱，待征解印窜匿，其妻为盗所驱，将辱之。妻密以待征官告托付村媪，寻待征付焉，而后就死。呜呼！自丧乱以来，士女以贞烈殆毙者众，余不尽知之。若薄氏者，与其父游，闻其义声动于江南，又焉得不赋之？命曰《哀节妇赋》云尔。

昔岁群盗并起，横行海浙。江阴万户，化为凝血。无兰
不焚，无玉不折。峨峨薄媛，渊然明节。自牧之子，待征
之妻。玉德兰姿，女之英兮。邹也避祸，伏于榛莽。婉如
之嫔，执为囚虏。匐匍泥沙，极望无睹。出授官之告，托
垂白之姥。姥感夫人，爰达邹君。兵解求尸，宛在江𣸣。
哀风起为连波，病气结为孤云。凫雁为之哀鸣，日月
为之蒙昏。“端表移景而𢘆直，劲芳贯霜而独存。知子
莫若父，诚哉长者言。”